Na osnovu člana 152 Zakona o Vojsci Crne Gore ("Službeni list CG", broj 51/17), Ministarstvo odbrane donijelo je
PRAVILNIK
O NAČINU PRESTANKA SLUŽBE U VOJSCI CRNE GORE PROFESIONALNOM VOJNOM LICU I LICU U REZERVNOM SASTAVU VOJSKE CRNE GORE

("Službeni list Crne Gore", br. 053/18 od 31.07.2018)
Član 1
Ovim pravilnikom propisuje se način prestanka službe u Vojsci Crne Gore (u daljem tekstu: Vojska) profesionalnom vojnom licu i licu u rezervnom sastavu Vojske.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Član 3
Postupak za prestanak službe u Vojsci profesionalnom vojnom licu i licu u rezervnom sastavu (u daljem tekstu: vojno lice), u skladu sa Zakonom o Vojsci Crne Gore, pokreće se predlogom za prestanak službe.
Predlog iz stava 1 ovog člana sadrži podatke o vojnom licu (prezime, ime jednog roditelja i ime, čin, datum rođenja), obrazloženje razloga zbog kojih se pokreće postupak za prestanak službe u Vojsci, datum sačinjavanja i potpis pretpostavljenog na položaju komandanta samostalnog bataljona, njemu ravnog ili višeg položaja (u daljem tekstu: pretpostavljeni).
Član 4
Pretpostavljeni će omogućiti vojnom licu da se izjasni o činjenicama i okolnostima od značaja za odlučivanje o prestanku službe u Vojsci, o čemu se sačinjava zapisnik.
Zapisnik iz stava 1 ovog člana potpisuje pretpostavljeni, zapisničar i vojno lice.
Ako vojno lice odbije da se izjasni o činjenicama i okolnostima od značaja za odlučivanje o prestanku službe u Vojsci ili odbije da potpiše zapisnik iz stava 1 ovog člana, to se konstatuje na kraju zapisnika, uz potpis pretpostavljenog i zapisničara iz stava 2 ovog člana.
Član 5
Predlog iz člana 3 ovog pravilnika, sa dokazima o razlozima za pokretanje postupka za prestanak službe u Vojsci i zapisnikom iz člana 4 ovog pravilnika pretpostavljeni dostavlja organizacionoj jedinici Ministarstva odbrane nadležnoj za ljudske resurse.
Član 6
Po jedan primjerak akta o prestanku službe u Vojsci dostavlja se vojnom licu, pretpostavljenom i organizacionim jedinicama Ministarstva odbrane nadležnim za finansijske poslove i ljudske resurse.
Član 7
Danom stupanja na snagu ovog pravilnika prestaje da važi Pravilnik o postupku prestanka službe u Vojsci Crne Gore profesionalnom vojnom licu i licu u rezervnom sastavu ("Službeni list CG", broj 61/10).
Član 8
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 813-4439/18-5
Podgorica, 26. jula 2018. godine
Ministar,
mr Predrag Bošković, s.r.